ΑΠΟΦΑΣΗ ΤΟΥ ΣΥΜΒΟΥΛΙΟΥ της 4ης Δεκεμβρίου 1990 περί των αναγκαίων προσαρμογών, στο πλαίσιο της γερμανικής ενοποίησης, του κοινοτικού συστήματος ταχείας ανταλλαγής πληροφοριών όσον αφορά τους κινδύνους που απορρέουν από τη χρήση καταναλωτικών προϊόντων (90/651/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑIΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,

την πρόταση της Επιτροπής(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι, από τη στιγμή της γερμανικής ενοποίησης, το κοινοτικό δίκαιο εφαρμόζεται αυτοδικαίως στο έδαφος της πρώην Λαοκρατικής Δημοκρατίας της Γερμανίας;

ότι η εφαρμογή ενδέχεται να προκαλέσει δυσκολίες λόγω της έλλειψης των κατάλληλων διοικητικών δομών;

ότι αυτό συμβαίνει στην περίπτωση της απόφασης 89/45/ΕΟΚ(4), όπως τροποποιήθηκε από την απόφαση 90/352/ΕΟΚ(5), η οποία αποσκοπεί να καταστήσει δυνατή, σε κοινοτικό επίπεδο, την ταχεία ανταλλαγή πληροφοριών σχετικά με καταναλωτικά προϊόντα όταν διαπιστώνεται ότι τα προϊόντα αυτά, τα οποία διατίθενται στο εμπόριο στην Κοινότητα ενδέχεται να θέσουν σε κίνδυνο την υγεία και την ασφάλεια προσώπων σε βαθμό που απαιτεί την άμεση εφαρμογή κατάλληλων μέτρων; ότι, προς το σκοπό αυτό, επιβάλλεται η ύπαρξη οργανωμένου συστήματος σε επίπεδο Κοινότητας και κρατών μελών;

ότι, κατά συνέπεια, είναι αναγκαίο να ληφθούν υπόψη οι δυσκολίες αυτές δίδοντας στην Ομοσπονδιακή Δημοκρατία της Γερμανίας τη δυνατότητα να διαχειρίζεται τα εν λόγω σύστημα ταχείας πληροφόρησης με διαφορετικό τρόπο;

ότι αυτή η παρέκκλιση πρέπει να έχει προσωρινό χαρακτήρα και να προκαλεί όσο το δυνατόν λιγότερες διαταραχές στη λειτουργία της κοινής αγοράς; ότι η Γερμανία πρέπει να καταβάλει όλες τις δυνατές προσπάθειες προκειμένου να επιτευχθούν οι στόχοι της παρούσας στο σύνολο του εδάφους της;

ότι, για την έκδοση της παρούσας οδηγίας, η συνθήκη δεν προβλέπει εξουσίες άλλες από τις εξουσίες του άρθρου 235,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Ά ρθρο 1 1. ^Η Ομοσπονδιακή Δημοκρατία της Γερμανίας εξουσιοδοτείται να προβλέψει για το έδαφος της πρώην Λαοκρατικής Δημοκρατίας της Γερμανίας τη δυνατότητα εκπλήρωσης των υποχρεώσεών της που απορρέουν από την εφαρμογή της απόφασης 89/45/ΕΟΚ, κατά τη διάρκεια περιόδου που λήγει το αργότερο στις 31 Δεκεμβρίου 1992, χρησιμοποιώντας μέσα παρέμβασης διαφορετικά από τα ήδη εφαρμοσθέντα κατ' εφαρμογή της εν λόγω απόφασης.

2. ^Η Ομοσπονδιακή Δημοκρατία της Γερμανίας μεριμνά, κατά τη διάρκεια της περιόδου αυτής, ώστε οι υπάρχουσες δομές να μπορούν να χρησιμοποιηθούν, στο βαθμό του δυνατού, για την εξασφάλιση της υλοποίησης των στόχων της απόφασης 89/45/ΕΟΚ, και διασφαλίζει, ιδίως, στο σύνολο του εδάφους της, την κατάλληλη μετάδοση των πληροφοριών που συλλέγονται από το σύστημα πληροφόρησης που θεσπίζεται από την εν λόγω απόφαση.

Ά ρθρο 2 Η Ομοσπονδιακή Δημοκρατία της Γερμανίας πραγματοποιεί σε τακτικά χρονικά διαστήματα απολογισμό των μέτρων που έχουν ληφθεί για τους σκοπούς του άρθρου 1 στο πλαίσιο των διαβουλέυσεων της επιτροπής που έχει συσταθεί από το άρθρο 7 της οδηγίας 89/45/ΕΟΚ.

Τα κράτη μέλη μπορούν, σε περίπτωση δυσκολιών, να φέρουν το ζήτημα στην Επιτροπή. Η Επιτροπή εξετάζει επειγόντως το ζήτημα και υποβάλλει τα συμπεράσματά της, τα οποία συνοδεύονται ενδεχομένως από τα κατάλληλα μέτρα.

Ά ρθρο 3 Η παρούσα απόφαση απευθύνεται στα κράτη μέλη.

Βρυξέλλες, 4 Δεκεμβρίου 1990.

Για το ΣυμβούλιοΟ ΠροέδροςG. DE MICHELIS

(1)ΕΕ αριθ. L 263 της 26. 9. 1990, σ. 11.

(2)Γνώμη που διατυπώθηκε στις 21 Νοεμβρίου 1990 (δεν έχει ακόμη δημοσιευθεί στην Επίσημη Εφημερίδα).

(3)Γνώμη που διατυπώθηκε στις 20 Νοεμβρίου 1990 (δεν έχει ακόμη δημοσιευθεί στην Επίσημη Εφημερίδα).

(4)ΕΕ αριθ. L 17 της 21. 1. 1989, σ. 51.

(5)ΕΕ αριθ. L 173 της 6. 7. 1990, σ. 49.